2 โบรกฯ เชียร์ “ซื้อ” BTS หลังผ่านการประเมินรถไฟฟ้าสายสีชมพู-เหลือง
2 โบรกฯ ประสานเสียงแนะซื้อ BTS หลังผ่านประเมินโครงการรถไฟฟ้าสายสีชมพู-เหลือง ล่าสุด ณ เวลา 10.23 น. อยู่ที่ 8.65 บาท บวก 0.30 บาท หรือ 3.47% สูงสุด 9.00 บาท ต่ำสุด 8.80 บาท ด้วยมูลค่าซื้อขาย 567.15 ล้านบาท
7 ธ.ค. 2559

ผู้สื่อข่าวรายงานว่า ราคาหุ้นบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ล่าสุด ณ เวลา 10.23 น. อยู่ที่ 8.65บาท บวก 0.30บาท หรือ 3.47% สูงสุด 9.00 บาท ต่ำสุด 8.80บาท ด้วยมูลค่าซื้อขาย 567.15ล้านบาท ขณะที่ดัชนีหุ้นไทยโดยรวมบวก 0.06%

ขณะที่ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำซื้อซื้อ BTS ราคาเหมาะสม 10.54 บาท/หุ้น อิง SOTP โดยประเด็น การได้รับเลือกของ BSR ในโครงการรถไฟฟ้าสายสีชมพูและเหลือง จะเป็นประเด็นบวกในระยะสั้นต่อราคาหุ้นได้ ขณะที่ในระยะยาวนั้น มองว่าเงื่อนไขการเจรจารายละเอียดโครงการจะมีผลอย่างมีนัยสำคัญต่อผลตอบแทนและ ความเสี่ยงของผู้ถือหุ้น ซึ่งจะ update อีกครั้งเมื่อ BTS สามารถเปิดเผยข้อมูลได้
ด้าน บล.บัวหลวง ระบุในบทวิเคราะห์ แนะนำซื้อ BTS ให้ราคาเป้าหมายที่ 10.50 บาท โดยเมื่อวานนี้ รฟม. ระบุว่า BSR Joint Venture ซึ่งประกอบด้วย BTS, STEC และ RATCH เป็นเอกชนผู้ผ่านการประเมินสูงสุดจากการประเมินเอกสารทั้งด้านคุณสมบัติและเทคนิค และข้อเสนอด้านการลงทุนและผลตอบแทน ทั้งสายสีชมพูและเหลือง ซึ่งเร็วกว่าแผนงานราว 1 เดือน และคาดจะสามารถเซ็นสัญญาได้ในช่วงเม.ย.60 แม้ขณะนี้จะเร็วเกินไปที่จะประเมินมูลค่าเพิ่มที่จะเกิดขึ้นจากรถไฟฟ้า 2 สายนี้ แต่มีมุมมองเชิงบวก เพราะมองว่ารถไฟฟ้า 2 สายนี้ ซึ่งวิ่งผ่านโซนที่ประประชากรหนาแน่น มีศักยภาพมากกว่าสายสีม่วง และมองว่าบริษัทจะสามารถทำกำไรได้ คาดข่าวนี้จะเป็นปัจจัยหนุนราคาหุ้น